## Albalat subratlla el suport unànime a la nova llei de gossos d’assistència que avança en els drets de les persones amb discapacitat

*** Les Corts han aprovat per unanimitat la nova normativa que s’adapta a la realitat social i jurídica actual**

La consellera de Servicis Socials, Família i Infància, Elena Albalat, ha celebrat el suport unànime del parlament valencià a la nova Llei de gossos d’assistència de la Comunitat Valenciana, “una norma que està alineada amb la realitat social i jurídica actual i suposa un avanç real i necessari per a les persones amb discapacitat”.

La Comunitat Valenciana va ser pionera en 2003 al regular els gossos d’assistència, no obstant això, més de vint anys després era imprescindible adaptar la llei a l’evolució social i a la normativa estatal vigent. Per això, la norma, que actualitza la Llei 12/2003, “és un pas més cap a l’accessibilitat universal i un impuls als drets, l’autonomia i la inclusió de les persones amb discapacitat”, ha assegurat la consellera.

**Més drets i millor protecció**

El text legal amplia i detalla els drets d’accés, circulació i permanència de les persones usuàries de gossos d’assistència en espais públics, transports i establiments, i reconeix de manera expressa les persones educadores de cadells i els ensinistradors de gossos en formació.

A més, regula la situació dels gossos d’assistència jubilats, vetlant pel seu benestar, i crea un registre oficial de gossos d’assistència i unitats de vinculació en l’àmbit de la conselleria competent en servicis socials, la qual cosa permetrà millorar el control administratiu i la protecció efectiva dels drets.

**Llei moderna i garantista**

La consellera ha explicat que la nova regulació establix un marc normatiu clar que definix i regula els gossos d’assistència, diferenciant-los d’altres figures com els animals de suport emocional o els programes de teràpia assistida amb animals, “garantint que els drets d’accés es reconeguen únicament als gossos d’assistència vinculats a una persona amb discapacitat”.

Així mateix, la llei regula de manera específica els requisits d’ensinistrament, certificació i acreditació i preveu el paper dels centres i entitats formadores, la qual cosa assegura la qualitat i professionalització del servici. “Donem garanties tant a les persones usuàries com al conjunt de la societat”, ha assenyalat Albalat.

Fecha: 17/12/2025